Britikas nagu britikas ikka, see ETV uus pühapäevaõhtune sari "Lewis". Briti huumor - olemas. Maalilised vanad majad ja maastikud - olemas. Seersant ja ülemus tögavad teineteist nagu kord ja kohus. Ülemus, kah nagu kord ja kohus, osutub tihtipeale juhmimaks kui seersant, sest seersant on  (kuni haleda väljaviskamiseni usuteaduste seminarist) akadeemilises õhkkonnas siiski üht-teist kõrva taha pannud, aga Lewis on sirgjooneline ja praktiline mees, maa sool, nagu öeldakse. Sellest, mida teatas Hamletile tema isa vaim, pole Lewisel sooja ega külma, kuni see juhtumi lahendamisel kasulikuks ei osutu.